ང་ཚོས་ད་ལྟ་གསལ་བོར་ཤེས་ཐུབ་པ་ནི།ཚོགས་གཙོ་སྤེན་པ་ཚེ་རིང་ལ་མི་གསོད་ལག་མར་གྱི་ཉེས་འདོགས་བྱས་རྗེས་ཁོང་གིས་ཡང་དང་བསྐྱར་དུ་གྲོས་ཚོགས་ར་བའི་ཕྱི་ལོགས་སུ་དོན་ཏེ་ཤོད་དང་།ང་ཚོས་ཁྲིམས་ཐོག་ནས་གསལ་ཁ་འབྱེད་པའི་འབོད་སྐུལ་བཏང་ཡང་།སྦྲང་སྒྲ་ཙམ་གྲག་རྒྱུ་མེད་པ་འདི་ཅི་རེད།བསམ་བཞིན་གཟུགས་མེད་གྲུབ་བཟོ་བྱས་པའི་དཔང་རྟགས་རྨ་མེད་པ་དེ་རེད།ད་དུང་ཡང་།ད་ལྟའི་འོས་སློང་གི་འགྲན་རྩོད་ཁྲོད་བློ་སེང་གི་རྒྱབ་སྐྱོར་བ་གཙོ་བོ་ནང་གི་ཡང་གཙོ་ཚོའི་ཁྲོད་ན་ཚོགས་གཙོ་སྤེན་པ་ཚེ་རིང་ལག་དམར་དུ་སྒྲོག་པའི་ཟེར་གཟུགས་དེ་གཙོས་པའི་མི་འགའ་ཡོད།ཁོ་ཚོས་འདི་ལྟའི་མ་རབས་ཀྱི་འཆར་འགོད་བཏིང་བ་བློ་སེང་གིས་མི་ཤེས་ཟེར་ན་སེའུ་བཅུ་བའི་བྱིས་པའང་ཡིད་ཆེས་ཐབས་དཀའ་ན།བློ་སེང་ནི་གཡོ་འཕྲུལ་ཉག་ཉོག་བཀོལ་ནས་རང་གི་སྤྱི་ཚོགས་དཀྲུགས་པར་ཡ་ང་མེད་པའི་ཆབ་སྲིད་པ་ཐབས་ཆག་རེད།གླེན་པ་ཞིག་ཡིན་ན་མ་གཏོགས་སྤྱིའི་དོན་ལ་སྐད་ཆ་བཤད་ཚད་ལ་རང་ཉིད་ཁྲིམས་ཁང་ནང་འགྲོ་མི་སྲིད།དེས་གང་ཞིག་མཚོན་པ་རེད་ཟེར་ན་མི་དེ་དག་ལ་སྒེར་སེམས་མེད་པ་སྐད་ཆ་བཤད་པ་དེ་སྤྱི་དོན་ལ་བསམ་ནས་བཤད་ཀྱི་ཡོད་པ་མཚོན་ཐུབ།སྤྱི་ཚོགས་ནང་བོད་མིའི་སྒྲིག་འཛུག་གི་མཚན་སྙན་དང་འབྲེལ་བ་ཡོད་པ་དང་བོད་མིའི་ཀུན་སྤྱོད་དང་འབྲེལ་བ་ཡོད་པའི་རིགས་དེ་སྤྱི་འཐུས་ཤིག་ཡིན་པའི་ཆ་ནས་གླེང་དགོས་པ་དེ་འོས་འགན་རེད།འོས་འགན་དེ་ཡོད་པ་ཙམ་གྱིས་མི་སྒེར་པ་དེ་ཁྲིམས་ནང་འགྲོ་དགོས་ན་དུས་ཚོད་ཀྱིས་ཡོང་ཐབས་མེད་པ་རེད།མ་ཟད་ཁྲིམས་དང་ཁྲིམས་ཟེར་ནས་བཤད་མཁན་ཞིག་ལ་མ་མཐའ་ཡང་ཁྲིམས་ལ་ཡིད་ཆེས་བྱེད་མཁན་ཞིག་དང་ལྷག་པར་བཙན་བྱོལ་བོད་མིའི་ཁྲིམས་ཞིབ་ཁང་ལ་ངོས་ལེན་ཡོད་པ་ཞིག་ཡོད་དགོས་པ་ནི་མ་མཐའི་ཆ་རྐྱེན་རེད།ཡིན་ན་ཡང་ཁྲིམས་ཁང་ལ་བཏུག་ཤོག་ཟེར་མཁན་དེ་ཚོས་བཙན་བྱོལ་བོད་མིའི་རྩ་ཁྲིམས་དང་བཙན་བྱོལ་བོད་མིའི་ཁྲིམས་ཞིབ་ཁང་ལ་ངོས་ལེན་བྱེད་རྒྱུ་ཕར་བཞག།ཁྲིམས་ཞིབ་ཁང་རྒྱ་གར་ཁྲིམས་ཁང་ལ་བཅུག་ནས་བོད་མིའི་སྒྲིག་འཛུག་ནས་ལོ་མང་པོའི་རིང་སྒོར་འབུམ་མང་པོ་འགྲོ་སོང་གཏང་དགོས་པ་བཟོས་ཡོད་ལ།རྗེས་སུ་རྒྱ་གར་ཁྲིམས་ཁང་ནས་བཙན་བྱོལ་ཁྲིམས་ཞིབ་ཁང་གིས་བཅད་ཁྲ་བཏང་པ་དེ་ག་རང་རེད་འདུག་ཅེས་གསལ་པོ་བཟོས་ཡོད་ཀྱང་གུས་རྩིས་ཕར་བཞག་ངོས་ལེན་དང་ཆ་འཇོན་གཏན་ནས་མེད་པ་ད་དུང་ནག་ཉེས་ཕོག་ཟིན་པའི་མི་དེ་དག་དཀར་འདོན་བྱ་ཐབས་བྱེད་བཞིན་པ་རེད།དེས་ན་མི་འདིའི་རིགས་ཀྱིས་ཁྲིམས་སྒྲིག་གླེང་ན་འོས་མཚམས་རེད་དམ།ཐུགས་བསམ་རེ་བཞེས་དང་རྒྱ་ཆེ་བའི་མི་མང་ཚོ།